b'\n_START_ARTICLE_\nZanikanje\n_START_PARAGRAPH_\nZan\xc3\xadkanje je v psihologiji obrambni mehanizem, pri katerem se oseba soo\xc4\x8di z dejstvom, ki je preve\xc4\x8d bole\xc4\x8de, da bi ga lahko sprejela, in ga namesto tega zanika ter kljub prepri\xc4\x8dljivim dokazom o nasprotnem trdi, da je neresni\xc4\x8dno. Subjekt lahko zanika resni\xc4\x8dnost dejstva v celoti (enostavno zanikanje), prizna dejstvo, vendar zanika njegov pomen (minimizacija) ali pa prizna dejstvo in njegovo relevantnost, vendar zanika svojo odgovornost (transferenca). Pojem zanikanja je posebno pomemben pri preu\xc4\x8devanju zasvojenosti._NEWLINE_Hipotezo o zanikanju je prva resno raziskovala Anna Freud. Zanikanje je opredelila kot mehanizem nezrelega uma, saj je v konfliktu s sposobnostjo soo\xc4\x8danja z resni\xc4\x8dnostjo in u\xc4\x8denja iz nje. Pri zrelih osebah se zanikanje najpogosteje pojavlja ob smrti, umiranju in posilstvu. Sodobnej\xc5\xa1e raziskave so pojem in njegovo uporabnost precej raz\xc5\xa1irile. Elisabeth K\xc3\xbcbler-Ross je zanikanje opredelila kot prvo od petih faz psihologije umirajo\xc4\x8dega bolnika, pojmovanje pa se je raz\xc5\xa1irilo tudi na pre\xc5\xbeivele pri\xc4\x8de smrti. Tako je npr. prva reakcija star\xc5\xa1ev, ko se seznanijo s smrtjo svojega otroka, pogosto podobna tej:\xc2\xa0\xc2\xbbNemogo\xc4\x8de! Prav gotovo ste se zmotili pri hi\xc5\xa1i, to nikakor ne more biti na\xc5\xa1 otrok!\xc2\xab_NEWLINE_V nasprotju z nekaterimi drugimi mehanizmi, ki jih je predpostavila psihoanaliti\xc4\x8dna teorija (npr. potisnjenje), se o splo\xc5\xa1nem obstoju zanikanja prepri\xc4\x8damo precej zlahka. Po drugi strani je zanikanje eden od najbolj spornih obrambnih mehanizmov, saj ga je brez te\xc5\xbeav mogo\xc4\x8de uporabiti za ustvarjanje neovrgljivih teorij. Vse, kar oseba re\xc4\x8de ali napravi, da bi ovrgla razlagal\xc4\x8devo hipotezo, ta razlo\xc5\xbei kot zanikanje._NEWLINE_Pogosto navajani zgled nepristnega zanikanja je psiholog, ki kljub vsem dokazom vztraja, da je njegov pacient homoseksualen. Vsak poskus pacienta, da bi to mnenje ovrgel (npr. s tem, ko izrazi svoje mo\xc4\x8dno zanimanje za \xc5\xbeenske), razlo\xc5\xbei kot zanikanje in s tem kot potrditev osnovne hipoteze. Ta konflikt lahko posebno na podro\xc4\x8djih, kot je zloraba otroka in spro\xc5\xa1\xc4\x8danja potisnjenih spominov, postane zelo resen. Zagovorniki se na obto\xc5\xbebe o la\xc5\xbenem spominu pogosto odzovejo s trditvijo, da so pacienti resni\xc4\x8dno \xc5\xbertve, vendar se zatekajo k zanikanju. Kritiki odgovarjajo (nekateri bolj, drugi manj resno), da so v zanikanju o nevzdr\xc5\xbenosti svojih hipotez njihovi zagovorniki._NEWLINE_Pojem zanikanja je pomemben tudi v programu dvanajstih korakov, kjer je opustitev ali priznanje zanikanja osnova prvega, \xc4\x8detrtega, petega, osmega in desetega koraka. Sposobnost zanikanja ali zmanj\xc5\xa1evanja pomena je tisto, kar zasvojencu omogo\xc4\x8da, da kljub prepri\xc4\x8dljivim dokazom o zasvojenosti \xc5\xa1e naprej nadaljuje s svojim vedenjem. To je eden od razlogov, zakaj je prisila pri zdravljenju zasvojenosti le redko u\xc4\x8dinkovita - navada zanikanja se namre\xc4\x8d ohrani._NEWLINE_Razumevanje in izogibanje zanikanja je tudi pomemben del zdravljenja razli\xc4\x8dnih telesnih bolezni. Ameri\xc5\xa1ka zveza za srce ga navaja kot glavni razlog za zapoznelo zdravljenje sr\xc4\x8dnega napada. Ker so simptomi tako raznoliki in jih je pogosto mogo\xc4\x8de razlo\xc5\xbeiti tudi na druga\xc4\x8den na\xc4\x8din, bolniki nujnosti medicinske pomo\xc4\x8di marsikdaj ne priznajo pravo\xc4\x8dasno, kar ima lahko usodne posledice. \xc5\xbdenske iz strahu pred rakom pogosto odla\xc5\xa1ajo z mamogrami in drugimi testi, \xc4\x8deprav jim je to v \xc5\xa1kodo.\n_START_SECTION_\nVrste zanikanja\n_START_PARAGRAPH_\nZanikanje dejstev: Pri tej obliki zanikanja se nekdo izogiba dejstev z laganjem. Pri tem gre lahko za pripovedovanje neresnic, prikrojevanje z izpu\xc5\xa1\xc4\x8danjem podrobnosti ali neiskreno strinjanje s \xc4\x8dim. Pri zanikanju dejstev oseba navadno la\xc5\xbee zato, da bi se izognila dejstvom, ki bi lahko bila bole\xc4\x8da zanje ali za druge._NEWLINE_Zanikanje odgovornosti: Ta oblika zanikanja pomeni izogibanje osebni odgovornosti z obto\xc5\xbeevanjem, zmanj\xc5\xa1evanjem pomena ali upravi\xc4\x8devanjem. Zmanj\xc5\xa1evanje pomena pomeni posku\xc5\xa1ati prikazati u\xc4\x8dinke ali posledice dejanja manj resne, kot so v resnici. Upravi\xc4\x8devanje pomeni prilagajanje izbire pojmovanju o tem, kaj je prav, situaciji. Zanikanje odgovornosti navadno pomeni, da se nekdo posku\xc5\xa1a izogniti \xc5\xa1kodi ali bole\xc4\x8dini tako, da preusmeri pozornost s sebe na koga ali kaj drugega._NEWLINE_Zanikanje pomena: Pri zanikanju pomena se oseba izogiba premi\xc5\xa1ljevanju ali priznavanju \xc5\xa1kode, ki jo je s svojim vedenjem povzro\xc4\x8dila sebi ali drugim. S tem se izogne ob\xc4\x8dutku krivde, ob\xc5\xbealovanju svojega dejanja in so\xc4\x8dustvovanju z drugimi. Zanikanje pomena zmanj\xc5\xa1a ali odpravi ob\xc4\x8dutek bole\xc4\x8dine zaradi slabih odlo\xc4\x8ditev._NEWLINE_Zanikanje zavedanja: Pri tovrstnem zanikanju se osebe sklicujejo na svojo nepri\xc5\xa1tevnost (npr. zaradi drog ali du\xc5\xa1evnih motenj). Ta vrsta zanikanja se pogosto prekriva z zanikanjem odgovornosti._NEWLINE_Zanikanje cikla: Pri tovrstnem zanikanju se mnogi tola\xc5\xbeijo, da so se stvari kar zgodile. Z zanikanjem cikla se oseba izogne razmi\xc5\xa1ljanju o odlo\xc4\x8ditvah, ki so pripeljale do dogodka, oz. razmi\xc5\xa1ljanju o svojem na\xc4\x8dinu oblikovanja odlo\xc4\x8ditev in ponavljanju \xc5\xa1kodljivega vedenja. Slu\xc5\xbei lahko tudi obto\xc5\xbeevanju ali upravi\xc4\x8devanju vedenja (glej zgoraj)._NEWLINE_Zanikanje zanikanja: To vrsto zanikanja marsikdo te\xc5\xbeko prepozna, vendar je velika ovira pri odpravljanju \xc5\xa1kodljivega vedenja. Zanikanje zanikanja vklju\xc4\x8duje misli, dejanja in vedenje, ki krepijo mnenje, da se osebi nikakor ni treba spremeniti. Ta vrsta zanikanja se navadno prekriva z vsemi ostalimi oblikami zanikanja, vendar vklju\xc4\x8duje ve\xc4\x8d varanja samega sebe.'